R (47-A y 47-B):   Antiparti d'o dito en a  esmienda 6, a relación tipografica entre vocals con tilla y sin tilla ye totalment equiparable a la relación entre mayusclas y minusclas, aspecto que descarta qualsiquiera d'as obcheccions tecnolochicas planteyadas. Igualment son equiparables os usos recomendaus y os potestativos de tillas y mayusclas, previsibles en determinaus casos, pero imprevisibles en muitos atros. Se parte de que as tillas no son parti intrinseca d'a parola, sino que son sinyals opcionals que pueden orientar en a interpretación d'a prosodia  u en a discriminación de posibles homografías; en as luengas en as que existe un sistema d'accentuación grafica obligatorio, tamién existe un gran numero de voces homografas (unas sin tillas y atras con tillas, por o que tampoco lo sistema resuelve de raso una pretendida necesidat d'univocidat en abstracción d'un contexto). En obras que lematicen u ordenen repertorios, se podrá seguir as recomendacions dadas u prescindir-ne, pero siempre achustando-se a la finalidat d'a obra y en previsión d'o publico ta  qui va destinada, igual como se fa con atra mena d'informacions (gramatical, d'uso, d'ambito, etc.), con criterios d'autor u editorials. As obras escritas mientres quantas centurias no emplegoron marcas de tonicidat ni formulas sistematizadas de puntuación, y no por ixo podemos concluyir que os textos sigan poco claros; y si lo son circumstancialment (en determinadas construccions excepcionals), toda la problematica d'interpretación queda resuelta con una correcta ubicación d'os sinyals de puntuación y  l'aplicación d'as recomendacions d'uso d'as tillas. Y una avantalla important d'o sistema potestativo ye que se puede marcar a tonicidat en casos en que un sistema obligatorio lo empacharía. SE DESESTIMA